《九日游灵谷》
明代·石宝

地迥意森爽，秋水潆复流。万柏夹修径，古松枝相樛。

寺门窈且深，台殿若云浮。布席列笙歌，同心日遨游。

有时狎麋鹿，忽尔侣群鸥。心旷境殊豁，山深吾可留。

不识簪缨贵，岂复茅茨羞。山谷宜有灵，宾友此倡酬。

坐阅寒桂影，出门无所求。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。